André Marie Ampère
André Marie Ampère var en fransk matematiker, kemiker og fysiker. Ampères navn bruges i formen ampere som enhed for strømstyrke (med symbolet A). Han har også lagt navn til en elektromagnetisk lov (Ampères lov), som dog først er formuleret efter hans død.
Efter forskellige hverv som lærer blev Ampère ansat ved École polytechnique i Paris; i 1824 blev han udnævnt til professor i eksperimentalfysik ved Collège de France. Fra 1808 var han generalinspektør for universiteterne, og i 1814 blev han indvalgt i Académie des sciences.
Ampère blev først kendt for sine matematiske og kemiske arbejder, men inspireret af Ørsteds opdagelse af elektromagnetismen gennemførte han i årene 1820-1826 undersøgelser af dette fænomen, og det førte til hans egentlige berømmelse. Ampère opdagede, at to strømførende ledninger påvirker hinanden med en kraft, og fremsatte på grundlag heraf sin teori om, at magnetisme fremkaldes af elektriske strømme i de enkelte molekyler. Han opfandt ordet elektrodynamik og udviklede en omfattende matematisk teori for de elektrodynamiske fænomener.